title: Решение (ЕС) 2015/1669 на Европейския парламент от 29 април 2015 година относно освобождаването от отговорност във връзка с изпълнението на бюджета на Агенцията на Европейския съюз за мрежова и информационна сигурност за финансовата 2013 година

text:
               30.9.2015

               BG

               Официален вестник на Европейския съюз

               L 255/284

      РЕШЕНИЕ (ЕС) 2015/1669 НА ЕВРОПЕЙСКИЯ ПАРЛАМЕНТ
      от 29 април 2015 година
      относно освобождаването от отговорност във връзка с изпълнението на бюджета на Агенцията на Европейския съюз за мрежова и информационна сигурност за финансовата 2013 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Агенция на Европейския съюз за мрежова и информационна сигурност за финансовата 2013 година,

                  —

                  като взе предвид доклада на Сметната палата относно годишните отчети на Агенцията на Европейския съюз за мрежова и информационна сигурност за финансовата 2013 година, придружен от отговорите на Агенцията (1),

                  —

                  като взе предвид декларацията за достоверност (2) относно надеждността на отчетите, както и законосъобразността и редовността на свързаните с тях операции, предоставена от Сметната палата за финансовата 2013 година съгласно член 287 от Договора за функционирането на Европейския съюз,

                  —

                  като взе предвид препоръката на Съвета от 17 февруари 2015 г. относно освобождаването от отговорност на Агенцията във връзка с изпълнението на бюджета за финансовата 2013 година (05304/2015 — C8-0054/2015),

                  —

                  като взе предвид член 319 от Договора за функционирането на ЕС,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (3),

                  —

                  като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (4), и по-специално член 208 от него,

                  —

                  като взе предвид Регламент (ЕО) № 460/2004 на Европейския парламент и на Съвета от 10 март 2004 г. относно създаване на Европейската агенция за мрежова и информационна сигурност (5),

                  —

                  като взе предвид Регламент (ЕС) № 526/2013 на Европейския парламент и на Съвета от 21 май 2013 г. относно Агенцията на Европейския съюз за мрежова и информационна сигурност и за отмяна на Регламент (ЕО) № 460/2004 (6), и по-специално член 21 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 година относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (7),

                  —

                  като взе предвид Делегиран регламент (ЕС) № 1271/2013 на Комисията от 30 септември 2013 г. относно рамковия Финансов регламент за органите, посочени в член 208 от Регламент (ЕС, Евратом) № 966/2012 на Европейския парламент и на Съвета (8), и по-специално член 108 от него,

                  —

                  като взе предвид член 94 и приложение V към своя правилник,

                  —

                  като взе предвид доклада на комисията по бюджетен контрол (A8-0089/2015),

         1.

            Освобождава от отговорност изпълнителния директор на Агенцията на Европейския съюз за мрежова и информационна сигурност във връзка с изпълнението на бюджета на Агенцията за финансовата 2013 година.

         2.

            Представя своите забележки в резолюцията по-долу.

         3.

            Възлага на своя председател да предаде настоящото решение, както и резолюцията, която е неразделна част от него, на изпълнителния директор на Агенцията на Европейския съюз за мрежова и информационна сигурност, на Съвета, Комисията и Сметната палата и да осигури публикуването им в Официален вестник на Европейския съюз (серия L).

               Председател

            Martin SCHULZ

               Генерален секретар

            Klaus WELLE

         (1)  ОВ C 442, 10.12.2014 г., стр. 217.

         (2)  Вж. бележка под линия 1.

         (3)  ОВ L 248, 16.9.2002 г., стр. 1.

         (4)  ОВ L 298, 26.10.2012 г., стр. 1.

         (5)  ОВ L 77, 13.3.2004 г., стр. 1.

         (6)  ОВ L 165, 18.6.2013 г., стр. 41.

         (7)  ОВ L 357, 31.12.2002 г., стр. 72.

         (8)  ОВ L 328, 7.12.2013 г., стр. 42.


title: Решение на Съвета от 13 септември 2004 година за приемане на правила за прилагането на Регламент (ЕО) № 45/2001 на Европейския парламент и на Съвета относно защитата на физическите лица при обработката на лични данни от институциите и органите на Общността и относно свободното движение на тези данни

text:
Важна правна забележка

|

32004D0644

Официален вестник n° L 296 , 21/09/2004 стр. 0016 - 0022 Официален вестник n° L 142 , 30/05/2006 стр. 0249 - 0255

		20040913Решение на Съветаот 13 септември 2004 годиназа приемане на правила за прилагането на Регламент (ЕО) № 45/2001 на Европейския парламент и на Съвета относно защитата на физическите лица при обработката на лични данни от институциите и органите на Общността и относно свободното движение на тези данни(2004/644/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 286 от него,като взе предвид Регламент (ЕО) № 45/2001 на Европейския парламент и на Съвета [1], и по-специално член 24, параграф 8 от него,като има предвид, че:(1) Регламент (ЕО) № 45/2001, наричан по-долу "Регламентът", установява принципите и правилата, отнасящи се до всички институции и органи на Общността и предвижда всяка институция и всеки орган на Общността да назначи длъжностно лице за защита на данните.(2) Член 24, параграф 8 от Регламента изисква всяка институция или орган на Общността да приеме и по-нататъшни правила за прилагането му относно длъжностното лице за защита на данните, съобразно предвиденото в приложението към Регламента. Правилата за прилагане се отнасят в частност до задачите, задълженията и правомощията на длъжностното лице за защита на данните.(3) Правилата за прилагане посочват и конкретните процедури за упражняване на правата на физическите лица, както и за изпълнението на задълженията на всички съответни участници от институциите или органите на Общността по отношение на обработката на лични данни.(4) Правилата за прилагане на Регламента не засягат Регламент (ЕО) № 1049/2001 [2], Решение 2004/338/ЕО, Евратом [3] и по-специално приложение II към него, Решение 2001/264/ЕО [4] и по-специално част II, раздел VI от приложението към него, както и Решение на генералния секретар на Съвета/върховния представител по Общата външна политика и политиката на сигурност от 25 юни 2001 г. [5],РЕШИ:РАЗДЕЛ 1ОБЩИ РАЗПОРЕДБИЧлен 1Предмет и обхватНастоящото решение определя по-нататъшни правила за прилагането на Регламент (ЕО) № 45/2001 на Европейския парламент и на Съвета (наричан по-долу "Регламента") по отношение на Съвета на Европейския съюз.Член 2ОпределенияПо смисъла на настоящото решение и без да се засягат определенията, предвидени в Регламента:а) "администратор" означава институцията, генералната дирекция, дирекцията, отдела, звеното или друга организационно-структурна единица, която самостоятелно или съвместно с други определя целите и средствата за обработка на лични данни, посочени в нотификацията, което се изпраща на длъжностното лице за защита на данните (наричан по-долу "ДЗД") в съответствие с член 25 от Регламента;б) "лице за контакт" означава административния/те сътрудник/ци на генералната дирекция или друг служител, определен съгласувано с ДЗД от своята генерална дирекция като неин представител, който в тясно сътрудничество с ДЗД да се занимава с въпросите, отнасящи се до защитата на данни;в) "персонал на ГСС" означава всички длъжностни лица на генералния секретариат на Съвета (наричан по-долу "ГСС") и всяко друго лице, попадащо в обхвата на Правилника за длъжностните лица на Европейските общности и Условията за работа на другите служители на Европейските общности, уредени в Регламент (EИО, Евратом, ЕОВС) № 259/68 [6] (наричан по-долу "Правилник за персонала") или работещи в ГСС по договорно правоотношение (стажанти, консултанти, изпълнители, служители, командировани от държавите-членки).РАЗДЕЛ 2ДЛЪЖНОСТНО ЛИЦЕ ЗА ЗАЩИТА НА ДАННИТЕЧлен 3Назначаване и статус на длъжностното лице за защита на данните1. Заместник-генералният секретар на Съвета назначава ДЗД и го регистрира при Европейския надзорен орган по защита на данните (наричан по-долу "ЕНЗД"). ДЗД е подчинен пряко на заместник-генералния секретар на Съвета.2. Мандатът на ДЗД е три години и може да бъде подновяван два пъти.3. При изпълнението на задълженията си ДЗД действа независимо и в сътрудничество с ЕНЗД. В частност ДЗД не може да получава нареждания от Назначаващият орган на ГСС или от когото и да било другиго по отношение на вътрешното прилагане на разпоредбите на Регламента или сътрудничеството си с ЕНЗД.4. Оценката на изпълнението на задачите и задълженията на ДЗД се извършва след предварителни консултации с ЕНЗД. ДЗД може да бъде освободен от поста си единствено със съгласието на ЕНЗД, при положение че вече не отговаря на условията, които се изискват за изпълнението на задълженията му.5. Без да се засяга предвидената за назначаването му процедура, ДЗД следва да бъде информиран за всички контакти с външни лица, отнасящи се до прилагането на Регламента, и особено що се отнася до взаимоотношенията с ЕНЗД.6. Без да се засягат съответните разпоредби на Регламента, за ДЗД и неговите подчинени важат правилата и разпоредбите, приложими спрямо длъжностните лица и другите служители на Европейските общности.Член 4ЗадачиДЗД е длъжен:а) да се погрижи администраторите и физическите лица да бъдат запознати със своите права и задължения съгласно Регламента. При изпълнението на тази задача той по-специално определя образците на формулярите за информация и нотифициране, дава консултации на заинтересовани страни и повишава общата осведоменост по въпросите на защитата на данните;б) да отговаря на искания, отправени от ЕНЗД и в сферата на своята компетентност да си сътрудничи с ЕНЗД при поискване от страна на последния или по своя собствена инициатива;в) да осигури по независим начин вътрешното прилагане на разпоредбите на Регламента в ГСС;г) да води Регистър на операциите по обработката, осъществявани от контрольорите, и да предоставя достъп до него на всяко лице, пряко или косвено – чрез ЕНЗД;д) да нотифицира ЕНЗД за операциите по обработката, които биха могли да породят конкретните рискове, посочени в член 27, параграф 2 от Регламента;е) да гарантира, че няма вероятност правата и свободите на физическите лица да бъдат нарушени посредством операциите по обработката.Член 5Задължения1. Освен общите задачи, които трябва да изпълнява, ДЗД е длъжен:а) да действа като съветник на Назначаващият орган на ГСС и на контрольорите по въпроси, отнасящи се до прилагането на разпоредбите за защитата на данните. С ДЗД могат да се консултират Назначаващият орган, съответните контрольори, Комитетът по служителите и всяко физическо лице, без да минава по официалните канали, по всякакъв въпрос, отнасящ се до тълкуването или прилагането на Регламента;б) по своя инициатива или по инициатива на Назначаващият орган, администраторите, Комитета на персонала или на физическо лице да извършва проверка по въпроси и случаи, имащи пряко отношение към неговите задачи и станали обект на вниманието му, и да съобщава резултатите обратно на Назначаващият орган или на лицето, поръчало проверката. Ако е необходимо, следва да се информират и всички други заинтересовани страни. Ако подателят на жалбата е физическо лице или когато жалбоподателят действа от името на физическо лице, ДЗД е длъжен доколкото е възможно да пази в тайна искането, освен в случай че въпросният физическо лице даде изрично съгласие искането му да не се третира като поверително;в) да си сътрудничи при изпълнението на функциите си с отговорниците по защита на данните на другите институции и органи на Общността, в частност като извършва обмен на опит и най-добри практики;г) да представлява ГСС по всички въпроси, отнасящи се до защитата на данните; без да се нарушава Решение 2004/338/ЕО, Евратом, това може да включва участието на ДЗД в съответните комитети или на международно равнище;д) да представя годишен доклад за дейността си на заместник-генералния секретар на Съвета и да го предоставя на служителите.2. Без да се засягат разпоредбите на член 4, буква б), член 5, параграф 1, букви б) и в) и член 15, ДЗД и неговите подчинени са длъжни да не разкриват информация или документи, получени при изпълнението на техните задължения.Член 6ПравомощияПри изпълнението на своите задачи и задължения ДЗД:а) има право на достъп по всяко време до данните, предмет на операциите по обработката, и до всички служебни помещения, инсталации за обработка на данни и носители на данни;б) може да иска правни становища от Правната служба на Съвета;в) може да ползват услугите на външни експерти по информационни технологии с предварителното съгласие на разрешаващото длъжностно лице в съответствие с Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности [7] и Правилника за прилагането му;г) може, без да се засягат задълженията и правомощията на ЕНЗД, да предлага на ГСС административни мерки и да издава общи препоръки относно подходящото прилагане на Регламента;д) може да отправя други препоръки по конкретни случаи за практическото подобряване на защитата на данните към ГСС и/или всички други заинтересовани страни;е) може да представя на вниманието на Назначаващият орган на ГСС всякакви случаи на неспазване от страна на служител на задълженията по Регламента и да предлага да се проведе административна проверка с оглед възможното прилагане на член 49 от Регламента.Член 7РесурсиНа ДЗД се осигуряват необходимият персонал и ресурси с оглед изпълнението на неговите задължения.РАЗДЕЛ 3ПРАВА И ЗАДЪЛЖЕНИЯ НА УЧАСТНИЦИТЕ В ОБЛАСТТА НА ЗАЩИТАТА НА ДАННИТЕЧлен 8Назначаващ орган1. В случай на жалба по смисъла на член 90 от Правилника за длъжностните лица по отношение на нарушение на Регламента, Назначаващият орган се консултира с ДЗД, който е длъжен да се произнесе с писмено становище в срок от 15 дни след получаването на искането. В случай че след изтичането на срока ДЗД не е предоставил на Назначаващият орган своето становище, то вече не е необходимо. Назначаващият орган не е задължена да се съобрази със становището на ДЗД.2. Винаги, когато се разглежда въпрос, който има или би могъл да има отношение към защитата на данни, се информира ДЗД.Член 9Контрольори1. Администраторите отговарят за осигуряване на спазването на Регламента при всички операции по обработката на данни, попадащи в сферата на техния контрол.2. В частност, администраторите:а) изпращат предварително предизвестие до ДЗД за всяка операция по обработката на данни или набор от такива операции, предназначени за обслужване на конкретна цел или на няколко свързани цели, както и за всяка съществена промяна на съществуваща операция по обработката на данни. За операции по обработката на данни, осъществявани преди влизането в сила на Регламента на 1 февруари 2001 г., администраторът извършва нотификацията незабавно;б) съдействат на ДЗД и на ЕНЗД при изпълнението на задълженията им, в частност – като при поискване от тяхна страна им предоставят информация в срок не по-късно от 30 дни;в) прилагат необходимите технически и организационни мерки и дават нужните инструкции на персонала на ГСС с оглед осигуряване както на поверителността на обработката, така и на ниво на защита, съответстващо на рисковете, свързани с обработката;г) когато е уместно, се консултират с ДЗД относно съответствието на операциите по обработката на данни с Регламента, и в частност – когато имат основание да смятат, че някои операции по обработката на данни не съответстват на членове от 4 до 10 от Регламента. Те могат да се обърнат за консултации и към ДЗД и/или експертите по сигурността на информационните технологии от Генерална дирекция A, Службата по сигурността и Службата по защитата на информацията (Инфосек) по въпроси, имащи отношение към поверителността на операциите по обработката и към мерките за сигурност, предприети съгласно член 22 от Регламента.Член 10Лица за контакти1. Без да се засягат отговорностите на ДЗД, лицето за контакт:а) подпомага своята генерална дирекция или звено при воденето на опис на цялата съществуваща обработка на лични данни;б) подпомага своята генерална дирекция или звено при идентифицирането на съответните администратори;в) има правото да получава от администраторите и от персонала адекватната и необходима информация, нужна за изпълнението на своите административни задачи в рамките на своята генерална дирекция или звено. Това не включва правото на достъп до лични данни, обработвани в сферата на отговорност на администратора.2. Без да се засягат отговорностите на администраторите, лицата за контакт:а) подпомагат администраторите при спазването на техните задължения;б) когато е уместно, спомагат за комуникацията между ДЗД и администраторите.Член 11Персонал на ГСС1. В частност всички членове на персонала на ГСС допринасят за спазването на правилата за поверителност и сигурност при обработката на лични данни съгласно предвиденото в членове 21 и 22 от Регламента. Забранява се член на персонала на ГСС, имащ достъп до лични данни, да ги обработва, освен по нареждане на администратора, освен в случаите, когато това се изисква съгласно националното или общностното законодателство.2. Всеки член на персонала на ГСС може да подаде жалба до ЕНЗД, сигнализирайки за възможно нарушение на разпоредбите на Регламента, уреждащи обработката на лични данни, без да минава по официалните канали, съгласно правилника, издаден от ЕНЗД.Член 12Физически лица1. Съгласно правото на физическите лица да бъдат съответно информирани за всяка обработка на лични данни, имащи отношение към тях, съгласно членове 11 и 12 от Регламента, физическите лица могат да се обръщат към съответния контрольор за целите на упражняването на правата си по членове от 13 до 19 от Регламента, по реда на раздел 5 от настоящото решение.2. Независимо от средствата за правна защита, всеки субект на данни може да подаде жалба до ЕНЗД, ако счита, че правата му по Регламента са нарушени в резултат от обработката на неговите лични данни от Съвета, по реда на правилника, приет от ЕНЗД.3. Никой не може да бъде обект на несправедливо отношение поради подаването на жалба до ЕНЗД или поради представянето на вниманието на ДЗД на сигнал относно възможно нарушение на разпоредбите на Регламента.РАЗДЕЛ 4РЕГИСТЪР НА ОПЕРАЦИИТЕ ПО ОБРАБОТКАТА НА ДАННИ, ЗА КОИТО Е ИЗПРАТЕНА НОТИФИКАЦИЯЧлен 13Процедура на нотифициране1. Администраторът нотифицира ДЗД за всяка операция по обработката на лични данни, като използва нотификация по образец, който може да се вземе от интранет сайта на ГСС (Защита на данни). Нотификацията се изпраща на ДЗД по електронен път. На ДЗД се изпраща и потвърждаваща нотификация с бележка в срок до 10 работни дни. След получаване на потвърждаващата нотификация, ДЗД го публикува в регистъра.2. Нотификацията включва цялата информация, посочена в член 25, параграф 2 от Регламента. ДЗД трябва своевременно да бъде нотифициран за всяка промяна, която се отразява на тази информация.3. Последващите правила и процедури относно процедурата на нотифициране, която следва да се спазва от контрольорите, съставляват част от общите препоръки, издавани от ДЗД.Член 14Съдържание и цел на регистъра1. ДЗД води Регистър на операциите по обработката на лични данни, който се създава на базата на получените от администраторите нотификации.2. Регистърът включва като минимално задължително съдържание информацията по член 25, параграф 2, букви от а) до ж) от Регламента. По изключение вписваната от ДЗД в регистъра информация може да бъде ограничена в случай на необходимост да се защити сигурността на конкретна операция по обработката на данни.3. Регистърът служи като индекс на операциите по обработката на лични данни, осъществявани в Съвета. Той дава информация на физическите лица и подпомага упражняването на правата им по членове от 13 до 19 от Регламента.Член 15Достъп до регистъра1. ДЗД предприема подходящите мерки за гарантиране на достъпа до регистъра на всяко лице, било то пряко или косвено чрез ЕНЗД. В частност ДЗД предоставя информация и съдействие на заинтересованите лица относно начина и мястото, където могат да се подават заявления с искане за достъп до регистъра.2. Освен в случаите, когато е предоставен достъп онлайн, заявленията за достъп до регистъра се подават в писмена форма, включително по електронен път, на един от езиците, посочени в член 314 от Договора, и по достатъчно точен начин, за да може ДЗД да идентифицира съответните операции по обработката на данни. На заявителя незабавно се изпраща потвърждение за получаването на заявлението.3. Ако заявлението не е достатъчно точно, ДЗД отправя искане до заявителя да поясни заявлението си и помага на заявителя да го стори. В случай че заявлението се отнася до много голям брой операции по обработката на данни, ДЗД може да разговаря със заявителя неофициално с оглед постигането на справедливо разрешение по искането.4. Всяко лице може да поиска от ДЗД копие на информацията, която се съдържа в регистъра относно операция по обработка на данни, за която е постъпило уведомление.РАЗДЕЛ 5РЕД ЗА УПРАЖНЯВАНЕ НА ПРАВАТА НА ФИЗИЧЕСКИТЕ ЛИЦАЧлен 16Общи разпоредби1. Правата на физическите лица, посочени в настоящия раздел, могат да се упражняват единствено от самите засегнати физически лица или в изключителни случаи, от името на физическите лица с надлежно упълномощаване. Исканията се отправят в писмена форма до съответния контрольор, с копие до ДЗД. При необходимост ДЗД оказва съдействие на субекта на данните да идентифицира съответния контрольор. ДЗД предоставя конкретни образци на формуляри. Контрольорите одобряват искането само ако формулярът е попълнен изцяло и самоличността на жалбоподателя е надлежно проверена за достоверност. Упражняването от физическите лица на техните права е безплатно.2. Администраторът изпраща на заявителя потвърждение за получаване на заявлението в срок до пет работни дни от регистрирането на заявлението. Освен когато е предвидено друго, администраторът отговаря на искането най-късно до петнадесет работни дни от регистрирането на искането, като или го удовлетворява, или излага писмено мотивите за пълния или частичен отказ, по-специално в случаите, когато заявителят не се счита за физическо лице.3. В случай на нередности или очевидна злоупотреба от страна на субекта на данните при упражняването на неговите права и когато физическото лице твърди, че обработката е неправомерна, администраторът е длъжен да се консултира с ДЗД относно искането и/или да препрати субекта на данните към ДЗД, който решава дали искането отговаря на изискванията и предприема съответните последващи действия.4. Всяко засегнато лице може да се консултира с ДЗД относно упражняването на правата си в даден случай. Независимо от средствата за правна защита, всеки физическо лице може да подаде жалба до ЕНЗД, ако счита, че правата му по Регламента са нарушени в резултат от обработката на личните му данни.Член 17Право на достъпФизическото лице има правото да получи от администратора, без ограничение, по всяко време в рамките на три месеца от получаването на искането, информацията по член 13, букви от а) до г) от Регламента или под формата на запознаване с данните на място, или чрез получаване на копие, включително, когато това е уместно, копие в електронна форма, според предпочитанията на заявителя.Член 18Право на поправкаВъв всяко искане от страна на субект на данни за извършване на поправка на неточни или непълни лични данни следва да бъдат посочени съответните данни, както и поправката, която трябва да се извърши. То се обработва от администратор незабавно.Член 19Право на блокиранеАдминистраторът обработва искането за блокиране на данни по член 15 от Регламента незабавно. В искането се посочват съответните данни, както и причините за блокирането им. Администраторът информира субекта на данните, подал искането, преди да се деблокират данните.Член 20Право на заличаванеФизическото лице може да поиска от администратор да бъдат незабавно заличени данни в случай на неправомерна обработка, в частност – при нарушение на разпоредбите на членове от 4 до 10 от Регламента. В искането се посочват съответните данни и се представят причините или доказателства за неправомерността на обработката. При автоматизираните системи за съхраняване на информация заличаването се осигурява по принцип чрез използването на всички подходящи технически средства, като се изключва всякаква възможност за по-нататъшна обработка на заличените данни. Ако заличаването не е възможно поради технически причини, след като се консултира с ДЗД и със заинтересованото лице, администраторът пристъпва към незабавно блокиране на данните.Член 21Нотифициране до трети страниВ случай на поправка, блокиране или заличаване по молба на субекта на данните, той може да получи от администраторът нотификацията до трети страни, на които са били разкрити неговите лични данни, освен в случаите, когато това се окаже невъзможно или предполага несъразмерно големи усилия.Член 22Право на възражениеФизическото лице може да възрази срещу обработката на отнасящи се до него данни и срещу разкриването или използването на неговите лични данни, съгласно член 18 от Регламента. В искането се посочват съответните данни и основанията на искането. Когато искането е обосновано, въпросната обработка се извършва, без да включва съответните данни.Член 23Автоматизирани решения относно лицетоФизическото лице има право да не бъде подлаган на автоматизирани решения относно лицето по реда на член 19 от Регламента, освен в случаите, когато решението е разрешено изрично съгласно националното или общностното законодателство или съгласно решение на ЕНЗД, защищаващо законните интереси на субекта на данните. И в двата случая на субекта на данните се дава възможност да представи предварително мнението си и да се консултира с ДЗД.Член 24Изключения и ограничения1. Доколкото законните основания, определени в член 20 от Регламента, ясно обосновават това, администраторът може да наложи ограничения върху правата, посочени в членове от 17 до 21 от настоящото решение. Освен когато е абсолютно необходимо, администраторът първо се консултира с ДЗД, чието становище не е обвързващо за институцията. Администраторът отговаря на исканията за прилагане на изключения или ограничения относно упражняването на права незабавно и мотивира това решение.2. Всяко заинтересовано лице може да поиска от ЕНЗД да се приложи член 47, параграф 1, буква в) от Регламента.РАЗДЕЛ 6ПРОЦЕДУРА ЗА ПРОВЕРКАЧлен 25Практически начини на работа1. Исканията за проверка се отправят до ДЗД в писмена форма по предоставена на лицето специална бланка – образец. В случай на явна злоупотреба с правото на искане на проверка – например, когато същото лице неотдавна е отправяло същото искане, ДЗД не е длъжен да отговори на запитващия.2. В срок до 15 дни след получаването, ДЗД изпраща потвърждение за получаването на искането до Назначаващият орган или лицето, поръчало проверката, и потвърждава дали искането следва да се третира като поверително.3. ДЗД изисква от администратора, отговарящ за въпросната операция по обработката на данни, писмено обяснение по случая. Администраторът дава отговор на ДЗД в срок до 15 дни. ДЗД може да поиска да му бъде предоставена допълнителна информация от други страни, като например Службата по сигурност и Службата по сигурност на информацията (INFOSEC) на ГСС. При необходимост той може да поиска становище по случая от Правната служба на Съвета. Информацията или становището се предоставят на ДЗД в срок до 30 дни.4. ДЗД докладва по случая на Назначаващият орган или на лицето, отправило искането, не по-късно от три месеца след получаването.РАЗДЕЛ 7ЗАКЛЮЧИТЕЛНИ РАЗПОРЕДБИЧлен 26Влизане в силаНастоящото решение влиза в сила в деня след публикуването му в Официален вестник на Европейския съюз.Съставено в Брюксел на 13 септември 2004 година.За СъветаПредседателB. R. Bot[1] ОВ L 8, 12.1.2001 г., стр. 1.[2] Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документите на Европейския парламент, на Съвета и на Комисията (ОВ L 145, 31.5.2001 г., стр. 43).[3] Решение 2004/338/ЕО, Евратом на Съвета от 22 март 2004 г. за приемане на Процедурен правилник на Съвета (ОВ L 106, 15.4.2004 г., стр. 22).[4] Решение 2001/264/ЕО на Съвета от 19 март 2001 г. за приемане на наредби на Съвета относно сигурността (ОВ L 101, 11.4.2001 г., стр. 1). Решение, изменено с Решение 2004/194/ЕО (ОВ L 63, 28.2.2004 г., стр. 48).[5] Решение на генералния секретар на Съвета/върховния представител по Общата външна политика и политиката на сигурност от 25 юни 2001 г. относно кодекс за поведение на администрацията на генералния секретариат на Съвета на Европейския съюз и на служителите ѝ при професионалните им взаимоотношения с обществеността (ОВ C 189, 5.7.2001 г., стр. 1).[6] ОВ L 56, 4.3.1968 г., стр. 1. Регламент, последно изменен с Регламент (ЕО, Евратом) № 723/2004 (ОВ L 124, 27.4.2004 г., стр. 1).[7] ОВ L 248, 16.9.2002 г., стр. 1.--------------------------------------------------


title: Решение 2010/447/ОВППС на Съвета от 11 август 2010 година за удължаване на мандата на специалния представител на Европейския съюз за Близкоизточния мирен процес

text:
               12.8.2010

               BG

               Официален вестник на Европейския съюз

               L 211/39

         РЕШЕНИЕ 2010/447/ОВППС НА СЪВЕТА
   от 11 август 2010 година
   за удължаване на мандата на специалния представител на Европейския съюз за Близкоизточния мирен процес
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 21 юли 2003 г. Съветът прие Съвместно действие 2003/537/ОВППС (1) за назначаване на г-н Marc OTTE за специален представител на Европейския съюз (наричан по-долу „СПЕС“) за Близкоизточния мирен процес.

               (2)

               На 22 февруари 2010 г. Съветът прие Решение 2010/107/ОВППС (2) за удължаване на мандата на СПЕС до 31 август 2010 г.

               (3)

               Мандатът на СПЕС следва да бъде удължен до 28 февруари 2011 г. или до момента, в който Съветът реши, по предложение на върховния представител на Съюза по въпросите на външните работи и политиката на сигурност (наричан по-долу „ВП“), че в рамките на Европейската служба за външна дейност са утвърдени подходящи функции, съпоставими с функциите по Решение 2010/107/ОВППС, и прекрати мандата.

               (4)

               СПЕС ще изпълнява мандата си в обстановка, която може се влоши и да навреди на постигането на целите на общата външна политика и политика на сигурност, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2010/107/ОВППС се изменя, както следва:

               1.

               Член 1 се заменя със следното:
               „Член 1
               Специален представител на Европейския съюз
               Мандатът на г-н Marc OTTE като специален представител на Европейския съюз (СПЕС) за Близкоизточния мирен процес се удължава до 28 февруари 2011 г. или до момента, в който Съветът реши, по предложение на върховния представител, че в рамките на Европейската служба за външна дейност са утвърдени подходящи функции, съпоставими с функциите по настоящото решение, и прекрати мандата.“

               2.

               Член 5 се заменя със следното:
               „Член 5
               Финансиране
               1.   Референтната сума, предназначена за покриване на разходите, свързани с мандата на СПЕС за периода от 1 март 2010 г. до 31 август 2010 г., е в размер на 730 000 EUR.
               2.   Референтната сума, предназначена за покриване на разходите, свързани с мандата на СПЕС за периода от 1 септември 2010 г. до 28 февруари 2011 г., е в размер на 585 000 EUR.
               3.   Управлението на разходите се извършва в съответствие с процедурите и правилата, приложими към общия бюджет на Съюза.
               4.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.“

         Член 2
   Влизане в сила
   Настоящото решение влиза в сила в деня на приемането му.

      Съставено в Брюксел на 11 август 2010 година.

            За Съвета

            Председател

         S. VANACKERE

      (1)  ОВ L 184, 23.7.2003 г., стр. 45.

      (2)  ОВ L 46, 23.2.2010 г., стр. 8.


title: 2007/323/ЕОРешение на Съвета от 18 септември 2006 година за подписване и временно прилагане на Споразумението между Европейската общност и Република Парагвай относно някои аспекти на авиационните услуги

text:
               11.5.2007

               BG

               Официален вестник на Европейския съюз

               L 122/30

         РЕШЕНИЕ НА СЪВЕТА
   от 18 септември 2006 година
   за подписване и временно прилагане на Споразумението между Европейската общност и Република Парагвай относно някои аспекти на авиационните услуги
   (2007/323/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 80, параграф 2 от него във връзка с член 300, параграф 2, първа алинея, първо изречение от него,
   като взе предвид предложението на Комисията,
   като има предвид, че:

               (1)

               На 5 юни 2003 г. Съветът упълномощи Комисията да започне преговори с трети страни във връзка със замяната на някои разпоредби в съществуващи двустранни споразумения със споразумение с Общността.

               (2)

               Комисията проведе преговори от името на Общността по Споразумение с Република Парагвай относно някои аспекти на авиационните услуги, ръководейки се от механизмите и насоките, изложени в приложението към решението на Съвета, с което Комисията се упълномощава да започне преговори с трети страни във връзка със замяната на някои разпоредби в съществуващи двустранни споразумения, със споразумение с Общността.

               (3)

               При условие че ще бъде сключено на по-късна дата, договореното от Комисията споразумение следва да се подпише и временно да се прилага,

         РЕШИ СЛЕДНОТО:
   Член 1
   Одобрява се подписването на Споразумението между Европейската Общност и Република Парагвай относно някои аспекти на авиационните услуги от името на Общността, при условие че Споразумението ще бъде сключено на по-късна дата.
   Текстът на споразумението е приложен към настоящото решение.
   Член 2
   Председателят на Съвета се оправомощава понастоящем да посочи лице или лица, упълномощено(и) да подпише(ат) споразумението от името на Общността, при условие че същото ще бъде сключено на по-късна дата.
   Член 3
   Споразумението се прилага временно до влизането му в сила от първия ден на първия месец след датата, на която страните са се нотифицирали взаимно за приключването на необходимите процедури за тази цел.
   Член 4
   Председателят на Съвета се оправомощава понастоящем на направи нотификацията, предвидена в член 9, параграф 2 от Споразумението.

      Съставено в Брюксел на 18 септември 2006 година.

            За Съвета

            Председател

         H. SEEHOFER

    ---documentbreak---

               11.5.2007

               BG

               Официален вестник на Европейския съюз

               L 122/31

         СПОРАЗУМЕНИЕ
   между Европейската общност и Република Парагвай относно някои аспекти на авиационните услуги
   ЕВРОПЕЙСКАТА ОБЩНОСТ,
   от една страна, и
   РЕПУБЛИКА ПАРАГВАЙ,
   от друга страна,
   (наричани по-долу „страните“),
   КАТО ОТБЕЛЯЗВАТ, че между няколко държави-членки на Европейската общност и Република Парагвай са сключени двустранни споразумения за авиационни услуги, които съдържат разпоредби в противоречие на общностното право,
   КАТО ОТБЕЛЯЗВАТ, че Европейската общност има изключителна компетентност по отношение на някои аспекти, които е възможно да са включени в двустранните споразумения за авиационни услуги между държави-членки на Европейската общност и трети страни,
   КАТО ОТБЕЛЯЗВАТ, че съгласно правото на Европейската общност установените в държава-членка въздушни превозвачи от Общността имат право на недискриминационен достъп до въздушни маршрути между държавите-членки на Европейската общност и трети страни,
   КАТО ВЗЕХА ПРЕДВИД, че споразуменията между Европейската общност и някои трети страни предвиждат възможност за гражданите на тези трети страни да придобиват собственост във въздушни превозвачи, които са лицензирани в съответствие с правото на Европейската общност,
   КАТО ОТЧИТАТ, че някои разпоредби на двустранните споразумения за авиационни услуги между държави-членки на Европейската общност и Република Парагвай, които са в противоречие с правото на Европейската общност, трябва да бъдат приведени в пълно съответствие с него, за да се създаде солидна правна основа за извършването на авиационни услуги между Европейската общност и Република Парагвай, както и за да се осигури тяхната непрекъснатост,
   КАТО ОТБЕЛЯЗВАТ, че с тези преговори Европейската общност не цели увеличаване на общия обем на въздушния трафик между Европейската общност и Република Парагвай, нито нарушаване на баланса между въздушните превозвачи от Общността и тези от Република Парагвай, или договаряне на изменения на тези разпоредби от двустранните споразумения за авиационни услуги, които се отнасят до правата на трафик,
   СЕ СПОРАЗУМЯХА ЗА СЛЕДНОТО:
   Член 1
   Общи разпоредби
   1.   За целите на настоящото споразумение изразът „държави-членки“ означава държавите-членки на Европейската общност. „Държави-членки на ЛАКГА“ означава държави-членки на Латиноамериканската комисия за гражданска авиация.
   2.   Във всяко от споразуменията, изброени в приложение I, позоваванията на гражданите на държавата-членка, която е страна по съответното споразумение, се разбират като позовавания на гражданите на държавите-членки на Европейската общност.
   3.   Във всяко от споразуменията, изброени в приложение I, позоваванията на въздушни превозвачи или авиокомпании на държавата-членка, която е страна по съответното споразумение, се разбират като позовавания на въздушни превозвачи или авиокомпании, определени от тази държава-членка.
   Член 2
   Определяне, издаване на разрешителни и отнемането им
   1.   Разпоредбите на параграфи 2 и 3 от настоящия член имат предимство пред съответните разпоредби на членовете, изброени респективно в приложение II, букви а) и б), що се отнася до определянето на въздушен превозвач от заинтересованата държава-членка, разрешителните и позволителните, предоставени му от Република Парагвай, както и съответно до отказа, отнемането, временното преустановяване или ограничаването на разрешителните или позволителните на въздушния превозвач.
   Разпоредбите на параграфи 4 и 5 от настоящия член имат предимство пред съответните разпоредби на членовете, изброени респективно в приложение II, букви а) и б), що се отнася до определянето на въздушен превозвач от Република Парагвай, разрешителните и позволителните, предоставени му от държавата-членка, както и съответно до отказа, отнемането, временното преустановяване или ограничаването на разрешителните или позволителните на въздушния превозвач.
   2.   Щом получи документ за определяне на превозвач от държава-членка, Република Парагвай предоставя съответните разрешителни и позволителни при минимален срок за процедура, при условие че:

               i)

               въздушният превозвач е учреден по реда на Договора за създаване на Европейската общност на територията на определящата държава-членка и има валиден летателен лиценз в съответствие с правото на Европейската общност; и

               ii)

               държавата-членка, която отговаря за издаването на сертификат за въздушен оператор на въздушния превозвач, упражнява и поддържа ефективен регулаторен контрол върху него и в документа за определяне на въздушен превозвач е назован изрично компетентният въздухоплавателен орган; и

               iii)

               въздушният превозвач е собственост, пряко или чрез мажоритарен дял, и се контролира ефективно от държави-членки и/или от граждани на държави-членки, или от други държави, изброени в приложение III, и/или от граждани на тези други държави.

         3.   Република Парагвай може да откаже, отнеме, временно да преустанови или ограничи разрешителните или позволителните на въздушен превозвач, определен от държава-членка, когато:

               i)

               въздушният превозвач не е учреден на територията на определящата държава-членка по реда на Договора за създаване на Европейската общност или няма валиден летателен лиценз в съответствие с правото на Европейската общност; или

               ii)

               държавата-членка, която отговаря за издаването на сертификат за въздушен оператор на въздушния превозвач, не упражнява или не поддържа ефективен регулаторен контрол върху него или в документа за определяне на въздушен превозвач компетентният въздухоплавателен орган не е назован изрично; или

               iii)

               въздушният превозвач не е собственост и не се контролира ефективно, пряко или чрез мажоритарен дял, от държави-членки и/или от граждани на държави-членки, или от други държави, изброени в приложение III, и/или от граждани на тези други държави; или

               iv)

               на въздушния превозвач вече е било разрешено да извършва дейност по силата на двустранно споразумение между Република Парагвай и друга държава-членка и Република Парагвай докаже, че упражняването на права на трафик съгласно настоящото споразумение по маршрут, включващ точка от тази друга държава-членка, би довело до заобикаляне на ограничения по отношение на правата на трафик, наложени от другото споразумение; или

               v)

               въздушният превозвач притежава сертификат за въздушен оператор, издаден от държава-членка, с която Република Парагвай няма двустранно споразумение за авиационни услуги, и на определения от Република Парагвай въздушен превозвач са били отказани права на трафик до тази държава-членка.

         При упражняване на това свое право по настоящия параграф Република Парагвай не дискриминира въздушните превозвачи от Общността на основание националност.
   4.   Щом получи документ за определяне на превозвач от Република Парагвай, държавата-членка предоставя съответните разрешителни и позволителни при минимален срок за процедура, при условие че:

               i)

               въздушният превозвач е учреден в Република Парагвай; и

               ii)

               Република Парагвай притежава и упражнява ефективен регулаторен контрол върху въздушния превозвач и носи отговорност за издаване на сертификата му за въздушен оператор; и

               iii)

               въздушният превозвач е собственост и се контролира ефективно, пряко или чрез мажоритарен дял, от държави-членки на ЛАКГА и/или на граждани на държави-членки на ЛАКГА.

         5.   Държавата-членка може да откаже, отнеме, временно да преустанови или ограничи разрешителните или позволителните на въздушен превозвач, определен от Република Парагвай, когато:

               i)

               въздушният превозвач не е учреден в Република Парагвай; или

               ii)

               Република Парагвай не упражнява или не поддържа ефективен регулаторен контрол върху въздушния превозвач или Република Парагвай не носи отговорност за издаването на неговия сертификат за въздушен оператор; или

               iii)

               въздушният превозвач не е собственост и не се контролира ефективно, пряко или чрез мажоритарен дял, от държави-членки на ЛАКГА и/или граждани на държави-членки на ЛАКГА; или

               iv)

               на въздушния превозвач вече е било разрешено да извършва дейност по силата на двустранно споразумение между държавата-членка и друга държава-членка на ЛАКГА и държавата-членка докаже, че упражняването на права на трафик съгласно настоящото споразумение по маршрут, включващ точка от другата държава-членка на ЛАКГА, би довело до заобикаляне на ограничения по отношение на правата на трафик, наложени от другото споразумение.

         Член 3
   Безопасност
   1.   Разпоредбите на параграф 2 от настоящия член допълват членовете, изброени в приложение II, буква в).
   2.   Когато държава-членка е определила въздушен превозвач, върху когото друга държава-членка упражнява и поддържа регулаторен контрол, правата на Република Парагвай в рамките на разпоредбите за безопасност, включени в споразумението между държавата-членка, определила въздушния превозвач, и Република Парагвай, се прилагат по същия начин спрямо приемането, упражняването или поддържането на стандарти за безопасност от страна на другата държава-членка, както и спрямо разрешителното за упражняване на дейност на въздушния превозвач.
   Член 4
   Данъчно облагане на авиационно гориво
   1.   Разпоредбите на параграфи 2 и 3 от настоящия член допълват съответните разпоредби на членовете, изброени в приложение II, буква г).
   2.   Независимо от всяка друга разпоредба, която предвижда обратното, нищо в изброените в приложение II, буква г) споразумения не възпрепятства държава-членка да налага на недискриминационна основа данъци, налози, мита, такси или вземания върху гориво, доставяно на нейна територия и предназначено за ползване във въздухоплавателно средство на въздушен превозвач, определен от Република Парагвай, който развива дейност между точка от територията на тази държава-членка и друга точка от територията на тази държава-членка или от територията на друга държава-членка.
   3.   Независимо от всяка друга разпоредба, която предвижда обратното, нищо в изброените в приложение II, буква г) споразумения не възпрепятства Република Парагвай да налага на недискриминационна основа данъци, налози, мита, такси или вземания върху гориво, доставяно на нейна територия и предназначено за ползване във въздухоплавателно средство на въздушен превозвач, определен от държава-членка, който развива дейност между точка от територията на Република Парагвай и друга точка на територията на Република Парагвай или на територията на друга държава-членка на ЛАКГА.
   Член 5
   Тарифи за превоз
   1.   Разпоредбите на параграфи 2 и 3 от настоящия член допълват членовете, изброени в приложение II, буква д).
   2.   Тарифите, които следва да се прилагат от въздушния(ите) превозвач(и), определен(и) от Република Парагвай по реда на споразумение, включено в приложение I и съдържащо разпоредба, посочена в приложение II, буква д), се подчиняват на правото на Европейската общност в случай на превоз, извършван изцяло в рамките на Европейската общност. Правото на Европейската общност се прилага на недискриминационна основа.
   3.   Тарифите, които следва да се прилагат от въздушния(те) превозвач(и), определен(и) от държава-членка по реда на споразумение, посочено в приложение I и съдържащо разпоредба, посочена в приложение II, точка д) за превоз между Република Парагвай и друга държава-членка на ЛАКГА, се подчиняват на парагвайското право, което урежда водещата роля при определяне на цените, и се прилагат на недискриминационна основа.
   Член 6
   Съвместимост с правилата за конкуренция
   1.   Независимо от всяка друга разпоредба, която предвижда обратното, нищо в изброените в приложение I споразумения не може да:

               i)

               благоприятства приемането на споразумения между предприятия, решения на сдружения на предприятия или съгласувани практики, които възпрепятстват, нарушават или ограничават конкуренцията;

               ii)

               засили правния ефект на такова споразумение, решение или съгласувана практика; или

               iii)

               делегира на частни икономически оператори отговорността за предприемането на мерки, които възпрепятстват, нарушават или ограничават конкуренцията.

         2.   Разпоредбите, съдържащи се в изброените в приложение I споразумения, които са несъвместими с параграф 1 от настоящия член, не се прилагат.
   Член 7
   Приложения към настоящото споразумение
   Приложенията към настоящото споразумение представляват неразделна част от него.
   Член 8
   Преразглеждане или изменение
   Страните могат по всяко време да преразглеждат или изменят настоящото споразумение по взаимно съгласие.
   Член 9
   Влизане в сила и временно прилагане
   1.   Настоящото споразумение влиза в сила, след като страните се нотифицират взаимно в писмена форма за приключването на вътрешните им процедури, необходими за неговото влизане в сила.
   2.   Независимо от параграф 1 страните се споразумяват да прилагат временно настоящото споразумение, считано от първо число на месеца след датата, на която страните са се уведомили взаимно за приключването на необходимите за тази цел процедури.
   3.   Споразуменията и другите договорености между държавите-членки и Република Парагвай, които към датата на подписване на настоящото споразумение все още не са влезли в сила и не се прилагат временно, са изброени в приложение I, буква б). Настоящото споразумение се прилага за всички тези споразумения и договорености след влизането им в сила или временното им прилагане.
   Член 10
   Прекратяване
   1.   В случай че включено в приложение I споразумение бъде прекратено, всички разпоредби от настоящото споразумение, отнасящи се до включеното в посоченото приложение споразумение, се прекратяват едновременно с него.
   2.   В случай че всички включени в приложение I споразумения бъдат прекратени, настоящото споразумение се прекратява едновременно с тях.

      В ДОКАЗАТЕЛСТВО ЗА КОЕТО долуподписаните надлежно упълномощени представители полагат подписите си под настоящото споразумение.
      Съставено в Брюксел на двадесет и втория ден от февруари две хиляди и седма година в два еднообразни екземпляра на английски, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, словашки, словенски, унгарски, фински, френски, чешки и шведски език. В случай на различия испанският текст има предимство пред текстовете на останалите езици.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Парагвай
         Por la República del Paraguay
         Za Paraguayskou republiku
         For Republikken Paraguay
         Für die Republik Paraguay
         Paraguay Vabariigi nimel
         Για τη Δημοκρατία της Παραγoυάης
         For the Republic of Paraguay
         Pour la République du Paraguay
         Per la Repubblica del Paraguay
         Paragvajas Republikas vārdā
         Paragvajaus Respublikos vardu
         A Paraguayi Köztársaság részéről
         Għar-Repubblika tal-Paragwaj
         Voor de Republiek Paraguay
         W imieniu Republiki Paragwaju
         Pela República do Paraguai
         Pentru Republica Paraguay
         Za Paraguajskú republiku
         Za Republiko Paragvaj
         Paraguayn tasavallan puolesta
         För Republiken Paraguay

   ПРИЛОЖЕНИЕ I
   Списък на споразуменията, посочени в член 1 от настоящото споразумение

               а)

               Споразумения за авиационни услуги между Република Парагвай и държави-членки на Европейската общност, които са били сключени, подписани и/или се прилагат временно към датата на подписване на настоящото споразумение:

                           —

                           Споразумение в областта на въздушния транспорт между Република Парагвай и Федерална република Германия, подписано в Бон на 26 ноември 1974 г., наричано по-долу в приложение II „Споразумение Парагвай—Германия“,

                           —

                           Споразумение в областта на редовния въздушен транспорт между Република Парагвай и Кралство Белгия, подписано в Асунсион на 1 септември 1972 г., така както е изменено с протокол, подписан в Брюксел на 3 септември 1982 г., наричано по-долу в приложение II „Споразумение Парагвай—Белгия“,

                           —

                           Споразумение в областта на въздушния транспорт между правителството на Република Парагвай и правителството на Испания, подписано в Мадрид на 12 май 1976 г., допълнено с протокол, подписан в Асунсион на 2 ноември 1978 г., допълнено с протокол, подписан в Асунсион на 1 септември 1985 г., допълнено с протокол, подписан в Мадрид на 6 октомври 1992 г., наричано по-долу в приложение II „Споразумение Парагвай—Испания“,

                           —

                           Споразумение в областта на редовния въздушен транспорт между Република Парагвай и Кралство Нидерландия, подписано в Хага на 7 февруари 1974 г. и наричано по-долу в приложение II „Споразумение Парагвай—Нидерландия“.

               б)

               Споразумения и други договорености относно авиационни услуги, парафирани или подписани между Република Парагвай и държави-членки на Европейската общност, които към датата на подписване на настоящото споразумение още не са влезли в сила и не са се прилагали временно:

                           —

                           Проект за споразумение между правителството на Република Парагвай и правителството на Италианската република относно авиационни услуги между техните територии, парафиран в Рим на 18 юли 1985 г. като приложение към протокола от консултациите, наричано по-долу в приложение II „Проект за споразумение Парагвай—Италия“;

                           —

                           Проект за споразумение между правителството на Република Парагвай и правителството на Обединено кралство Великобритания и Северна Ирландия относно авиационни услуги, парафиран в Асунсион на 28 август 1998 г. като приложение Б към протокола между въздухоплавателните органи на Република Парагвай и Обединеното кралство, наричан по-долу в приложение II „Проект за споразумение Парагвай—Обединеното кралство“.

         ПРИЛОЖЕНИЕ II
   Списък на членове от споразуменията, изброени в приложение I, и посочени в членове от 2 до 5 от настоящото споразумение

               а)

               Определяне:

                           —

                           член 3 от Споразумение Парагвай—Германия;

                           —

                           член 3 от Споразумение Парагвай—Белгия;

                           —

                           член 3 от Споразумение Парагвай—Испания;

                           —

                           член 4 от Проект за споразумение Парагвай—Италия;

                           —

                           член 3 от Споразумение Парагвай—Нидерландия;

                           —

                           член 4 от Проект за споразумение Парагвай—Обединеното кралство.

               б)

               Отказ, отнемане, временно преустановяване или ограничаване на разрешителните и позволителните:

                           —

                           член 4 от Споразумение Парагвай—Германия;

                           —

                           член 4 от Споразумението Парагвай—Белгия;

                           —

                           член 4 от Споразумение Парагвай—Испания;

                           —

                           член 5 от Проект за споразумение Парагвай—Италия;

                           —

                           член 4 от Споразумение Парагвай—Нидерландия;

                           —

                           член 5 от Проект за споразумение Парагвай—Обединеното кралство.

               в)

               Регулаторен контрол:

                           —

                           член 10 от Проект за споразумение Парагвай—Италия;

                           —

                           член 14 от Проект за споразумение Парагвай—Обединеното кралство.

               г)

               Данъчно облагане на авиационно гориво:

                           —

                           член 6 от Споразумение Парагвай—Германия;

                           —

                           член 5 от Споразумение Парагвай—Белгия;

                           —

                           член 5 от Споразумение Парагвай—Испания;

                           —

                           член 6 от Проект за споразумение Парагвай—Италия;

                           —

                           член 5 от Споразумение Парагвай—Нидерландия;

                           —

                           член 8 от Проект за споразумение Парагвай—Обединеното кралство.

               д)

               Тарифи за превоз в рамките на Европейската общност:

                           —

                           член 9 от Споразумение Парагвай—Германия;

                           —

                           член 9 от Споразумение Парагвай—Белгия;

                           —

                           член 6 от Споразумение Парагвай—Испания;

                           —

                           член 8 от Проект за споразумение Парагвай—Италия;

                           —

                           член 9 от Споразумение Парагвай—Нидерландия;

                           —

                           член 7 от Проект за споразумение Парагвай—Обединеното кралство.

         ПРИЛОЖЕНИЕ III
   Списък на другите държави, посочени в член 2 от настоящото споразумение

               а)

               Република Исландия (по Споразумението за Европейското икономическо пространство);

               б)

               Княжество Лихтенщайн (по Споразумението за Европейското икономическо пространство);

               в)

               Кралство Норвегия (по Споразумението за Европейското икономическо пространство);

               г)

               Конфедерация Швейцария (по Споразумението между Европейската общност и Конфедерация Швейцария за въздушния транспорт).


title: 2009/745/ЕО: Решение на Съвета от 24 септември 2009 година за назначаване на четирима членове и седем заместник-членове от Чешката република в Комитета на регионите

text:
               9.10.2009

               BG

               Официален вестник на Европейския съюз

               L 265/40

      РЕШЕНИЕ НА СЪВЕТА

   от 24 септември 2009 година
   за назначаване на четирима членове и седем заместник-членове от Чешката република в Комитета на регионите
   (2009/745/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Чешката република,
   като има предвид, че:

               (1)

               На 24 януари 2006 г. Съветът прие Решение 2006/116/ЕО за назначаване на членове и заместник-членове на Комитета на регионите за периода от 26 януари 2006 г. до 25 януари 2010 г. (1)

               (2)

               След изтичането на мандата на г-н Stanislav JURÁNEK, г-н Josef PAVEL, г-н Evžen TOŠENOVSKÝ и г-н Jan ZAHRADNÍK се освободиха четири места за членове на Комитета на регионите. След изтичането на мандата на г-н Petr BENDL, г-н Pavel HORÁK, г-н Miloš VYSTRČIL, г-н Rostislav VŠETEČKA, г-н Jiří ŠULC, г-н Petr SKOKAN и г-н Petr ZIMMERMANN се освободиха седем места за заместник-членове на Комитета на регионите,

         РЕШИ:
   Член 1
   Назначават се в Комитета на регионите за остатъка от мандата, а именно до 25 януари 2010 г.:

               а)

               за членове:

                           —

                           г-н Stanislav EICHLER, председател на област Либерец,

                           —

                           г-н Josef NOVOTNÝ, председател на област Карлови Вари,

                           —

                           г-н Jaroslav PALAS, председател на област Моравия-Силезия,

                           —

                           г-н Jiří ZIMOLA, председател на област Южна Бохемия,

                     и

               б)

               за заместник-членове:

                           —

                           г-н Radko MARTÍNEK, председател на област Пардубице,

                           —

                           г-н Martin TESAŘÍK, председател на област Оломоуц,

                           —

                           г-н David RATH, председател на област Централна Бохемия,

                           —

                           г-н Jiří BĚHOUNEK, председател на област Височина,

                           —

                           г-жа Milada EMMEROVÁ, председател на област Пилзен,

                           —

                           г-н Stanislav MIŠÁK, председател на област Злин,

                           —

                           г-н Lubomír FRANC, председател на област Храдец Кралове.

         Член 2
   Настоящото решение поражда действие от деня на приемането му.

      Съставено в Брюксел на 24 септември 2009 година.

            За Съвета

            Председател

         M. OLOFSSON

      (1)  ОВ L 56, 25.2.2006 г., стр. 75.


title: Решение 2013/726/ОВППС на Съвета от 9 декември 2013 година в подкрепа на резолюция 2118 (2013) на Съвета за сигурност решение на изпълнителния съвет на ОЗХО EC-M-33/Dec 1 в рамките на изпълнението на Стратегията на ЕС срещу разпространението на оръжия за масово унищожение

text:
               10.12.2013

               BG

               Официален вестник на Европейския съюз

               L 329/41

         РЕШЕНИЕ 2013/726/ОВППС НА СЪВЕТА
   от 9 декември 2013 година
   в подкрепа на резолюция 2118 (2013) на Съвета за сигурност решение на изпълнителния съвет на ОЗХО EC-M-33/Dec 1 в рамките на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 27 септември 2013 г. изпълнителният съвет на Организацията за забрана на химическото оръжие (ОЗХО) прие в рамките на сесията си EC-M-33 „Решение за унищожаване на химическото оръжие в Сирия“.

               (2)

               На 27 септември 2013 г. Съветът за сигурност на ООН прие резолюция 2118 (2013), в която подкрепи решението на изпълнителния съвет на ОЗХО и изрази дълбокото си възмущение от употребата на химическо оръжие на 21 август 2013 г. в областта Риф Дамаск, както е констатирано в доклада на мисията на ООН, на 28 септември 2013 г., като осъжда убийството на цивилни лица в резултат от употребата на химическо оръжие, потвърждава, че използването на такова оръжие представлява тежко нарушение на международното право и подчертава, че лицата, стоящи зад всяка употреба на химическо оръжие трябва да бъдат подведени под отговорност, както и че решение на настоящата криза в Сирийската арабска република може да бъде намерено единствено чрез приобщаващ и воден от Сирия политически процес въз основа на комюникето от Женева от 30 юни 2012 г., и се изтъква необходимостта от свикване на международна конференция за Сирия във възможно най-кратки срокове.

               (3)

               В своя декларация правителството на Сирийската арабска република призна съществуването на широкомащабна програма за химическо оръжие и наличието на значителни количества такова оръжие, включително опасни токсични химически компоненти на такова оръжие, което буди сериозни опасения по отношение на неразпространението, разоръжаването и сигурността.

               (4)

               След присъединяването на Сирийската арабска република към Конвенцията за забрана на разработването, производството, натрупването и употребата на химическо оръжие и за неговото унищожаване (по-нататък наричана „Конвенцията за химическото оръжие“ или „КХО“), в сила от 14 октомври 2013 г., ОЗХО е отговорна да провери дали Сирия спазва разпоредбите на КХО и условията на съответните решения на изпълнителния съвет на ОЗХО и, като част от съвместната мисия, да наблюдава спазването на условията на съответните резолюции на Съвета за сигурност на ООН.

               (5)

               На 16 октомври 2013 г. генералният директор на ОЗХО припомни на държавите — страни по КХО (бележка S/1132/2013), че в решението си „Унищожаване на химическото оръжие в Сирия“ (EC-M-33/DEC.1) изпълнителният съвет реши, наред с другото, „да разгледа в спешен порядък механизмите за финансиране за дейности, извършвани от Секретариата по отношение на Сирийската арабска република, и да призове всички държави — страни по Конвенцията, които са в състояние да направят това, да предоставят принос на доброволни начала за дейностите, провеждани в изпълнение на настоящото решение“. В същия документ беше отправен призив „към всички държави — страни по конвенцията, да обмислят възможността за собствен принос на доброволни начала за Доверителния фонд за Сирия в помощ за справяне с едно от най-трудните предизвикателства в историята на организацията“. Доверителният фонд може да приема вноски и от други източници, включително неправителствени организации, институции или частни донори.

               (6)

               В заключенията си от 21 октомври 2013 г. Съветът на Европейския съюз приветства решението на изпълнителния съвет на ОЗХО и резолюция 2118 на Съвета за сигурност на ООН и потвърди отново готовността на Съюза да разгледа възможността за предоставяне на подкрепа.

               (7)

               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение („Стратегията“), в глава III от която се съдържа списък с мерките, които трябва да се предприемат както в Европейския съюз, така и в трети държави, за борба с разпространението на такива оръжия.

               (8)

               В стратегията се подчертава ключовата роля на КХО и на ОЗХО за създаване на свят, свободен от химическо оръжие.

               (9)

               Съюзът активно изпълнява Стратегията и привежда в изпълнение мерките, изброени в глава III от нея, по-специално като отпуска финансови средства в подкрепа на конкретни проекти, осъществявани от многостранни институции като ОЗХО. Във връзка с това на 23 март 2012 г. Съветът прие Решение 2012/166/ОВППС (1) в подкрепа на дейностите на ОЗХО.

               (10)

               На 21 ноември 2013 г. генералният директор на ОЗХО отправи към Съюза молба за принос към специалния доверителен фонд за Сирия.

               (11)

               Техническото изпълнение на настоящото решение следва да бъде възложено на ОЗХО. Подкрепяните от ЕС проекти могат да бъдат финансирани единствено чрез доброволни вноски в Доверителния фонд на ОЗХО. Предоставянето на такива вноски от страна на Съюза ще способства, за да може ОЗХО да изпълни задачите си, указани в съответните решения на изпълнителния съвет на ОЗХО от 27 септември и 15 ноември 2013 г. и в резолюция 2118 на Съвета за сигурност на ООН от 27 септември 2013 г.

               (12)

               Надзорът за правилното изразходване на финансовите средства от Съюза следва да бъде възложен на Комисията,

         ПРИЕ НАСТОЯЩОТО РЕШЕНИЕ:
   Член 1
   1.   Съюзът подкрепя дейностите на ОЗХО, като участва в разходите, свързани с инспекциите и проверките на унищожаването на химическо оръжие в Сирия, както и в разходите, свързани с дейности, които допълват основните възложени задачи в подкрепа на резолюция 2118 (2013) на Съвета за сигурност на ООН и решението на изпълнителния съвет на ОЗХО от 27 септември 2013 г. за унищожаване на сирийското химическо оръжие и последващи и свързани с тях резолюции и решения.
   2.   Проектът, подкрепян чрез настоящото решение на Съвета, е предоставяне на продукти за информиране за ситуацията, свързани със сигурността на съвместната мисия ОЗХО—ООН, включително относно статуса на пътната мрежа чрез предоставяне на ОЗХО на спътникови изображения и информационни продукти, които имат отношение, от страна на Сателитния център на ЕС (EU SATCEN).
   В приложението се съдържа подробно описание на проекта.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Техническото изпълнение на дейностите, посочени в член 1, параграф 2, се възлага на ОЗХО. Организацията изпълнява тази функция под ръководството на ВП. За тази цел ВП сключва необходимите договорености с ОЗХО.
   Член 3
   1.   Референтната сума за изпълнението на проекта, посочен в член 1, параграф 2, е в размер на EUR 2 311 842.
   2.   Разходите, които се финансират от сумата по параграф 1, се управляват в съответствие с процедурите и правилата, приложими за бюджета на Съюза.
   3.   Комисията упражнява надзор върху правилното управление на разходите, посочени в параграф 1. За тази цел тя сключва с ОЗХО споразумение за финансиране. В споразумението за финансиране се посочва, че ОЗХО осигурява видимост на приноса на ЕС, която съответства на неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за трудностите в хода на процеса и за датата на сключване на споразумението за финансиране.
   Член 4
   1.   ВП представя на Съвета доклад за изпълнението на настоящото решение на базата на редовни доклади, изготвяни от ОЗХО. Тези доклади служат за основа на оценката от страна на Съвета.
   2.   Комисията предоставя на Съвета информация по финансовите аспекти на изпълнението на проекта, посочен в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът му на действие изтича 12 месеца след датата на сключване на споразумението за финансиране между Комисията и ОЗХО посочено в член 3, параграф 3 или изтича на 10 юни 2014 година, ако посоченото споразумение за финансиране не е сключено преди тази дата.

      Съставено в Брюксел на 9 декември 2013 година.

            За Съвета

            Председател

         A. PABEDINSKIENĖ

      (1)  Решение 2012/166/ОВППС на Съвета от 23 март 2012 година в подкрепа на дейностите на Организацията за забрана на химическото оръжие (ОЗХО) в рамките на изпълнението на стратегията на ЕС срещу разпространение на оръжия за масово унищожение (ОВ L 87, 24.3.2012 г., стр. 49).

      ПРИЛОЖЕНИЕ

         ПОДКРЕПА ОТ СТРАНА НА ЕВРОПЕЙСКИЯ СЪЮЗ ЗА РЕЗОЛЮЦИЯ 2118 (2013) НА СЪВЕТА ЗА СИГУРНОСТ НА ООН И РЕШЕНИЕ 1 EC-M-33 НА ИЗПЪЛНИТЕЛНИЯ СЪВЕТ НА ОЗХО В РАМКИТЕ НА ИЗПЪЛНЕНИЕТО НА СТРАТЕГИЯТА НА ЕС СРЕЩУ РАЗПРОСТРАНЕНИЕТО НА ОРЪЖИЯ ЗА МАСОВО УНИЩОЖЕНИЕ

         Проект:   Предоставяне на подкрепа под формата на спътникови изображения за ОЗХО в рамките на съвместната мисия ОЗХО—ООН

         Цел:
      Подкрепа за ОЗХО в рамките на съвместната мисия ОЗХО—ООН в задачите ѝ съгласно съответните резолюции на Съвета за сигурност на ООН и решенията на изпълнителния съвет на ОЗХО, както и на разпоредбите на Конвенцията за химическото оръжие.

         Резултати:
      Оценка на статуса на пътната мрежа, по-специално идентифициране на блокирани пътни участъци и зони на затруднено движение и повишаване на информираността за ситуацията на място, отнасяща се до сигурността на разположената в Сирия съвместна мисия на ОЗХО—ООН и във връзка с местата, които ще бъдат посещавани/инспектирани.

         Дейности:
      Подкрепата за ОЗХО ще се предоставя чрез доставка на до 5 спътникови изображения от страна на Сателитния център на ЕС (EU SATCEN) седмично за период с обща продължителност от подписването на договора до 31 декември 2014 г.
      ООН и ОЗХО ще развиват дейностите си в сътрудничество със съответните партньори, включително международни организации и агенции, с цел да се гарантира ефективност в единодействията и да се избегне дублирането на работа.


title: Решение на Комисията от 17 февруари 2010 година за назначаване на титулярните и резервните членове на Европейската консултативна група на потребителите

text:
               27.2.2010

               BG

               Официален вестник на Европейския съюз

               C 50/4

         РЕШЕНИЕ НА КОМИСИЯТА
   от 17 февруари 2010 година
   за назначаване на титулярните и резервните членове на Европейската консултативна група на потребителите
   2010/C 50/03
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/705/ЕО на Комисията от 14 септември 2009 г. за учредяване на Европейска консултативна група на потребителите (1), и по-специално член 4 от него,
   като има предвид, че:

               (1)

               Мандатът на последните членове на Европейска консултативна група на потребителите изтече на 14 ноември 2009 г.

               (2)

               Поради това е необходимо да бъдат назначени нови титулярни и резервни членове за период от три години въз основа на предложенията на държавите-членки и на европейските организации на потребителите,

         РЕШИ:
   Член 1
   Следните лица се назначават за титулярни или резервни членове на Европейската консултативна група на потребителите с тригодишен мандат:

               Титулярни членове

               Резервни членове

               Gilles de HALLEUX (BE)

               Thibault WILLAERT (BE)

               Асен НЕНОВ (BG)

               Богомил НИКОЛОВ (BG)

               Karel PAVLÍK (CZ)

               Libor DUPAL (CZ)

               Rasmus KJELDAHL (DK)

               Benedicte FEDERSPIEL (DK)

               Cornelia TAUSCH (DE)

               Heinz WILLNAT (DE)

               Linda LÄÄNESAAR (EE)

               Enn-Toivo ANNUK (EE)

               James DOORLEY (IE)

               Dermott JEWELL (IE)

               Evangelia KEKELEKI (EL)

               Konstantinos DAGKOS (EL)

               Conchy MARTIN REY (ES)

               Eugenio RIBÓN SEISDEDOS (ES)

               Sandrine PERROIS (FR)

               Elsa COHEN (FR)

               Massimiliano DONA (IT)

               Carlo PILERI (IT)

               Giorgos TZIAPOURAS (CY)

               Maria FOTIOU (CY)

               Baiba MILTOVIČA (LV)

               Aivars SMAGARS (LV)

               Eglė KYBARTIENĖ (LT)

               Zita ČEPONYTÉ (LT)

               Eugène KIRSCH (LU)

               Bob SCHMITZ (LU)

               Zsolt HAJNAL (HU)

               Anita CZÁR (HU)

                  Предстои да бъде определен (MT)

                  Предстои да бъде определен (MT)

               Rogier KLIMBIE (NL)

               Rob DORSCHEIDT (NL)

               Karl KOLLMANN (AT)

               Ulrike DOCEKAL (AT)

               Olesia FRĄCZEK (PL)

               Grażyna ROKICKA (PL)

               Luís SILVEIRA RODRIGUES (PT)

               Patrícia GOMES (PT)

               Emil BOJIN (RO)

               Sorin TOMA (RO)

               Breda KUTIN (SI)

               Živa DROL NOVAK (SI)

               Miroslav TULÁK (SK)

               Božena STAŠENKOVÁ (SK)

               Tuula SARIO (FI)

               Kaisa PANNIMAA-PÄTSI (FI)

               Jens HENRIKSSON (SE)

               Jan BERTOFT (SE)

               Michelle SMYTH (UK)

               Jill JOHNSTONE (UK)

               Stephen RUSSELL (ANEC)

               Chiara GIOVANNINI (ANEC)

               Monique GOYENS (BEUC)

               Ursula PACHL (BEUC)

      Съставено в Брюксел на 17 февруари 2010 година.

            За Комисията,

            от името на председателя,

         Robert MADELIN

            Генерален директор на Генерална дирекция „Здравеопазване и потребители“

      (1)  ОВ L 244, 16.9.2009 г., стр. 21.


title: 2013/169/ЕС: Решение на Европейската централна банка от 20 март 2013 година относно правилата за използване като обезпечение за операциите по паричната политика на Евросистемата на собствено ползвани необезпечени държавно гарантирани банкови облигации (ЕЦБ/2013/6)

text:
               5.4.2013

               BG

               Официален вестник на Европейския съюз

               L 95/22

         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 20 март 2013 година
   относно правилата за използване като обезпечение за операциите по паричната политика на Евросистемата на собствено ползвани необезпечени държавно гарантирани банкови облигации
   (ЕЦБ/2013/6)
   (2013/169/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 3.1, първо тире и членове 12.1, 14.3 и 18.2 от него,
   като има предвид, че:

               (1)

               Съгласно член 18.1 от Устава на Европейската система на централните банки и на Европейската централна банка Европейската централна банка (ЕЦБ) и националните централни банки на държавите членки, чиято парична единица е еврото (наричани по-долу „НЦБ“), могат да осъществяват кредитни операции с кредитните институции и други участници на пазара, при които предоставянето на заеми се основава на адекватни обезпечения. Стандартните условия, при които ЕЦБ и НЦБ са готови да извършват кредитни операции, включително критериите, определящи допустимостта на обезпечения за целите на кредитни операции на Евросистемата, са установени в приложение I към Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (1)

               (2)

               Съгласно раздел 1.6 от приложение I към Насоки ЕЦБ/2011/14 Управителният съвет може по всяко време да променя инструментите, условията, критериите и процедурите за извършването на операции по паричната политика на Евросистемата.

               (3)

               Прякото използване на собствено ползвани необезпечени държавно гарантирани банкови облигации и непрякото използване на такива облигации, когато те са включени в пула от обезпечени облигации, емитирани от същия контрагент, който е емитирал необезпечените банкови облигации, или от лица, които са в тесни връзки с този контрагент, следва да бъде изцяло изключено като обезпечение за операции по паричната политика на Евросистемата от 1 март 2015 г. При извънредни обстоятелства Управителният съвет може да предостави временни дерогации от тази забрана на контрагенти, участващи в операции по паричната политика на Евросистемата.

               (4)

               Условията на това изключение следва да бъдат установени в решение на ЕЦБ,

         ПРИЕ НАСТОЯЩОТО РЕШЕНИЕ:
   Член 1
   Промени в правилата за използване като обезпечение на собствено ползвани необезпечени държавно гарантирани банкови облигации
   1.   От 1 март 2015 г. необезпечени банкови облигации, емитирани от контрагента, който ги използва, или от лица, които са в тесни връзки с контрагента, и изцяло гарантирани от един или няколко публичноправни субекта от Европейското икономическо пространство (ЕИП), които имат право да събират данъци, не могат повече да се използват като обезпечение за операциите по паричната политика на Евросистемата от този контрагент както: а) пряко; така и б) непряко, когато те са включени в пула от обезпечени облигации, емитирани от същия контрагент, който е емитирал необезпечените банкови облигации, или от лица, които са в тесни връзки с този контрагент.
   2.   В извънредни случаи Управителният съвет може да вземе решение за временни дерогации от забраната, установена в параграф 1, за максимален срок от три години. Искане за дерогация се придружава от план за финансиране, в който е посочено как собственото ползване на необезпечени държавно гарантирани банкови облигации от отправилия искането контрагент ще бъде преустановено постепенно, до не по-късно от три години след предоставянето на дерогацията.
   3.   В случай на несъответствие между настоящото решение, Насоки ЕЦБ/2011/14 и Насоки ЕЦБ/2013/4 от 20 март 2013 г. относно допълнителни временни мерки по отношение на операции по рефинансиране на Евросистемата и допустимост на обезпечения (2), въведени в изпълнение на национално ниво от НЦБ, настоящото решение има предимство.
   Член 2
   Влизане в сила
   Настоящото решение влиза в сила на 22 март 2013 година.

      Съставено във Франкфурт на Майн на 20 март 2013 година.

            Председател на ЕЦБ

         Mario DRAGHI

      (1)  ОВ L 331, 14.12.2011 г., стр. 1.

      (2)  Вж. стр. 23 от настоящия брой на Официален вестник.